《从伯氏携稚孺游保庆即事》
宋代·王洋

提携未便即归山，暂扣僧园且暂闲。
岁晚东君颜色近，霜晴寒意有无间。
前溪雨后浑通路，荒戍人归不上关。
筇竹一枝天正暖，却嫌飞鸟倦思还。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。